b"\n_START_ARTICLE_\nComputer World\n_START_SECTION_\nEl concepte\n_START_PARAGRAPH_\nDespr\xc3\xa9s de reivindicar la identitat cultural europea del segle XIX de Franz Schubert, del Par\xc3\xads de la Belle Epoque, de la decad\xc3\xa8ncia vienesa i dels trens a vapor a Trans Europe Express, i el rep\xc3\xa0s nost\xc3\xa0lgic pels fonaments de les avantguardes art\xc3\xadstiques de principis del segle XX a The Man Machine, Kraftwerk decidiren que havia arribat el moment de fer el pas definitiu cap endavant, abandonar tot sentiment nost\xc3\xa0lgic pel passat, tota refer\xc3\xa8ncia a la seva identitat germ\xc3\xa0nica i, per extensi\xc3\xb3, europea -a ambd\xc3\xb3s discs havia quedat prou clara la seva postura plena de respecte i gratitud cap a aquest passat glori\xc3\xb3s- per posar tots els seus objectius en el futur, cercant una est\xc3\xa8tica que ja no deuria res a ning\xc3\xba m\xc3\xa9s que a ells mateixos. S'havien acabat les refer\xc3\xa8ncies hist\xc3\xb2riques i les coartades culturals: amb Computer World, Kraftwerk volien parlar del present i, sobretot, del futur m\xc3\xa9s immediat, amb les eines m\xc3\xa9s noves amb la mirada el m\xc3\xa9s neta possible de prejudicis culturals, escollint, com a tema central, l'imminent m\xc3\xb3n informatitzat que llavors encara era quelcom allunyat de la vida quotidiana._NEWLINE_Com sempre, varen decidir ocultar molt m\xc3\xa9s que mostrar, de manera que l'\xc3\xa0lbum no es pot veure ni com una apologia ni com una cr\xc3\xadtica de la possible fredor de la inform\xc3\xa0tica. Els que se sorprengueren que Kraftwerk parl\xc3\xa9s de tot aquell m\xc3\xb3n amb la m\xc3\xa9s absoluta naturalitat, sense condemnes ni escarafalls, hi van veure una apologia, mentre que els tecn\xc3\xb2crates se sentien inc\xc3\xb2modes per l'aire una mica sinistre d'alguns dels temes i el sol esment d'institucions policials, amb tot el que aix\xc3\xb2 podia representar d'advert\xc3\xa8ncia de la part m\xc3\xa9s fosca d'aquest suposadament id\xc3\xadl\xc2\xb7lic m\xc3\xb3n informatitzat. Caldria esperar fins al 1982 perqu\xc3\xa8 apareguessin els primitius PCs i la inform\xc3\xa0tica comenc\xc3\xa9s, lentament, a ser una eina m\xc3\xa9s de la societat, que ja no espant\xc3\xa9s a ning\xc3\xba. Per\xc3\xb2, l'any 1981, el concepte que la societat tenia de la tecnologia era molt pitjor que en l'actualitat i un m\xc3\xb3n on tothom pogu\xc3\xa9s tenir acc\xc3\xa9s a un ordinador es veia com a quelcom aterridor. Kraftwerk no nom\xc3\xa9s pretenien no espantar ning\xc3\xba, sin\xc3\xb3 que aventuraren, amb una lucidesa predictiva poc com\xc3\xba, com seria el futur al cap de deu o quinze anys despr\xc3\xa9s quan contaven la hist\xc3\xb2ria d'alg\xc3\xba que est\xc3\xa0 avorrit a casa seva i decideix connectar-se a Internet, amb la intenci\xc3\xb3 de trobar alg\xc3\xba amb qui relacionar-se i trencar la seva soledat; ni que fos d'una manera espor\xc3\xa0dica al tema Computer Love/Komputer Liebe._NEWLINE_El fet de deixar enrere les il\xc2\xb7lusions futuristes ut\xc3\xb2piques o llunyanes del seu anterior treball per parlar d'una manera tan planera del futur real i de com, inevitablement, tothom s'hi acabaria acostumant, ha fet que el disc vagi guanyant valor premonitori a mesura que passa el temps, el qual no ha fet m\xc3\xa9s que jugar a favor d'ell, tot i que per tenir cura d'aquesta puresa i sinceritat tem\xc3\xa0tica varen haver de renunciar a algunes de les millors troballes dels anteriors \xc3\xa0lbums, essent Computer World el seu disc m\xc3\xa9s fred, distant i aspre.\n_START_SECTION_\nLa m\xc3\xbasica\n_START_PARAGRAPH_\nComputer World continua incidint en la cara m\xc3\xa9s ballable que ja havien explorat al seu anterior treball per\xc3\xb2 alterant el sentit de l'economia entre ritme, melodia i so. Els ritmes serien m\xc3\xa9s complexos, amb una riquesa de sons exclusius, sintetitzats per a l'ocasi\xc3\xb3, que depassaven de molt els esfor\xc3\xa7ats intents de la compet\xc3\xa8ncia. Els nous grups tecnopop anglosaxons, que utilitzaven els sons de caixes de ritmes convencionals, tenien una sonoritat molt m\xc3\xa9s uniforme i datada a la d\xc3\xa8cada. A Computer World cada tema t\xc3\xa9 la seva paleta sonora exclusiva de sons percussius._NEWLINE_D'altra banda, tota la part harm\xc3\xb2nica \xc3\xa9s decididament m\xc3\xa9s austera que a The Man Machine, des de tots els punts de vista: les melodies, tot i que tan infeccioses com sempre, s\xc3\xb3n molt m\xc3\xa9s escasses, breus i reutilitzades amb una gasiveria gaireb\xc3\xa9 exasperant; l'harmonia dels temes t\xc3\xa9 una gran complexitat, tot i que la manera en qu\xc3\xa8 es presenta \xc3\xa9s molt m\xc3\xa9s esquem\xc3\xa0tica que mai, arribant, en casos com It's More Fun to Compute o Pocket Calculator, a ser suggerida per les complexes l\xc3\xadnies de baixos i les senzilles melodies, obviant del tot l'\xc3\xbas dels acords tocats a la manera tradicional; arribant fins a l'extrem en d'altres, cas de la contundent Numbers, a la desaparici\xc3\xb3 total de qualsevol element que no sigui percussiu. La utilitzaci\xc3\xb3 dels sons abstractes, suggeridors dels circuits integrats de la computadora, serien els que donarien el color que, volunt\xc3\xa0riament, manca en els sons mel\xc3\xb2dics.\n_START_SECTION_\nLa recepci\xc3\xb3 cr\xc3\xadtica i de p\xc3\xbablic del moment\n_START_PARAGRAPH_\nEra evident que el disc apostava tot el seu potencial a una sola carta, sacrificant l'accessibilitat popular al concepte: descartar tota refer\xc3\xa8ncia sentimental al passat o el fet que no hi havia cap tema curt cantat que tingu\xc3\xa9s el lirisme de The Model era, d'entrada, un seri\xc3\xb3s fre per arribar a tota mena de p\xc3\xbablic. Per aquest motiu, el disc tingu\xc3\xa9 molta menys popularitat que els dos antecessors i les cr\xc3\xadtiques foren molt m\xc3\xa9s dividides que a The Man Machine, considerat per cr\xc3\xadtics de sensibilitats molt diferents com un encert total. Computer World nom\xc3\xa9s va entusiasmar als que entreveieren el potencial del seu concepte._NEWLINE_Per a defensar l'\xc3\xa0lbum feren una gira memorable per tot el m\xc3\xb3n, que va fer que molts descobrissin on podia raure l'encant d'aquell disc tan fred. Tot i aix\xc3\xb2, calgu\xc3\xa9 esperar m\xc3\xa9s d'una d\xc3\xa8cada perqu\xc3\xa8 el disc fos valorat en tota la seva mida i gaudit per les noves sensibilitats, essent actualment, el m\xc3\xa9s venut de tota la seva discografia, en les edicions que s'han anat fent en CD, al llarg de les dues darreres d\xc3\xa8cades."